R. Kelly amptelik aangeklaR. Kelly Vrydagaand kort voor hy in hegtenis geneem is. Foto: Victor Hilitski/Chicago Sun-Times via AP Die Amerikaanse R&B-sanger R. Kelly oor wie se kop daar al vir langer as ŉ dekade bewerings van seksuele wangedrag hang, word nou amptelik vervolg. Kelly sal tereg staan op tien aanklagte van seksuele misbruik waarby minstens vier slagoffers, tussen 13 en 17 jaar oud, betrek word. Kelly is Vrydag na die Chicago-polisiestasie geneem en het nie op verslaggewers se vrae gereageer terwyl hy by die polisiestasie ingestap het nie. Kelly is in hegtenis geneem en sal na verwagting Saterdag in die hof verskyn. Steve Greenberg, Kelly se regsverteenwoordiger, het aan verslaggewers gesê een van die klagte hou glo verband met ŉ kinderpornografie-saak van meer as ŉ dekade gelede. Kelly is destyds onskuldig bevind op dié aanklag. Kelly is onlangs in ’n dokumentêr reeks van seksuele aanranding beskuldig. In die dokumentêr Surviving R. Kelly word daar onder meer onderhoude met voormalige vriende en kollegas gevoer. Daar word bewerings gemaak dat Kelly deur sy loopbaan minderjarige meisies en vroue mishandel het. Die sanger en liedjieskrywer is bekend vir sy treffer “I Believe I Can Fly” en het ook trefferliedjies vir sangers soos Celine Dion, Michael Jackson en Lady Gaga geskryf.